राजावत का बयान अमर्यादित, हर व्यक्ति हमारे लिए आदरणीय : बिरला
कोटा| दोदिन पहले पासपोर्ट कार्यालय के उद्घाटन कार्यक्रम में लाडपुरा विधायक भवानी सिंह राजावत द्वारा सार्वजनिक रूप से दिए गए बयान पर मंगलवार को सांसद ओम बिरला ने अपनी प्रतिक्रिया दी। उन्होंने कहा कि हवाई सेवाओं को लेकर केंद्र सरकार अंतरराज्यीय पॉलिसी बना चुकी है, जिसमें कोटा भी शामिल है। कोटा एयरपोर्ट को लेकर राज्य सरकार भी प्रयासरत है। ऐसे में विधायक का बयान अमर्यादित है। हमारे लिए कोटा में आने वाला हर व्यक्ति आदरणीय है और हम उसका सत्कार करते हैं। देश के विकास को नए आयाम देने वाले प्रधानमंत्री हमारे लिए सम्माननीय है। मैं यही कहूंगा कि सार्वजनिक रूप से हमें इस तरह के बयानों से बचना चाहिए। गौरतलब है कि राजावत ने कोटा में एयर सर्विस नहीं होने के मुद्दे पर सार्वजनिक कार्यक्रम में प्रधानमंत्री का प्लेन नहीं उतरने देने की चेतावनी दे डाली थी। उन्होंने कहा था कि पासपोर्ट बनाकर क्या करेंगे, जब शहर में एयरपोर्ट ही नहीं है?
hin_Deva hin_Deva